Diari Oficial de la Generalitat Valenciana


Sumari del DOGV 9569, del 05-04-2023 (2023/3411)

RESOLUCIÓ de 6 de febrer de 2023, del director general de Qualitat i Educació Ambiental, per la qual es formula declaració d'impacte ambiental del projecte modificació de l'autorització ambiental integrada d'una indústria de fabricació de paviments i revestiments ceràmics, al carrer de Casablanca número 2, polígon industrial Casablanca, en el terme municipal de Moncofa (Castelló). Expedient: (2697295) 104/2022/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9569

Data del DOGV
:   05-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3411


Data del document
:   06-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 6 de febrer de 2023, del director general de Qualitat i Educació Ambiental, per la qual es formula declaració d'impacte ambiental del projecte modificació de l'autorització ambiental integrada d'una indústria de fabricació de paviments i revestiments ceràmics, al carrer de Casablanca número 2, polígon industrial Casablanca, en el terme municipal de Moncofa (Castelló). Expedient: (2697295) 104/2022/AIA. [2023/3411]  
  
  
  
«Declaració d'impacte ambiental  
Expedient: (2697295) 104/2022/AIA.  
Títol: Modificació de l'autorització ambiental Integrada d'una indústria de fabricació de paviments i revestiments ceràmics.  
Promotor: Cerámicas Tesany, SL.   
Òrgan substantiu: Servei de Prevenció i Control Integrat de la Contaminació.  
Ref. òrgan substantiu: 134/21 IPPC  
Localització: carrer Casablanca núm. 2, polígon industrial Casablanca, TM Moncofa (Castelló).  
NIMA: 65930241623.  
  
Antecedents i descripció del projecte  
Consta una declaració d'impacte ambiental favorable condicionada, emesa el 15 de març de 2021 (expedient 064/3117-UBC) pel director general de Qualitat i Educació Ambiental, a favor de Cerámicas Tesany, SL, per a la fabricació de paviments i revestiments ceràmics, al carrer Ferrocarril, número 4,del polígon industrial Casablanca de Moncofa. El 23 d'abril de 2021, la Direcció General de Qualitat i Educació Ambiental li atorga l'autorització ambiental integrada inscrita en el Registre d'instal·lacions de la Comunitat Valenciana amb el número 735/AAI/CV.  
Actualment, l'empresa Cerámicas Tesany, SL, promou un projecte de modificació de l'autorització ambiental integrada de la indústria de fabricació de paviments i revestiments ceràmics esmentada consistent en una ampliació. Per a dur a terme l'ampliació s'incorporarà una nova parcel·la, situada davant de les instal·lacions actuals. Concretament, es troba situada al carrer Casablanca, número 2, del polígon industrial Casablanca, que consta de 23.430 m². En aquesta es projecta construir tres naus industrials adossades que ocuparan 18.205 m².  
  
El projecte presentat té per objecte instal·lar una planta atomitzadora, que es realitzarà en 4 fases (en 4 anys successius). La planta consistirà en 4 atomitzadors d'argila, 8 molins continus i 4 turbines de cogeneració energètica. Per a això, s'instal·larà un centre de transformació de 2.500 kW. La instal·lació preveu una capacitat productiva de pasta atomitzada per a cadascuna de les fases de 429.000 t/any, la qual cosa fa un total d'1.716.000 t/any una vegada completades les 4 fases. Aquesta planta li permetrà produir les seues pròpies pastes atomitzades que seran utilitzades en el procés d'enfornat, així com reutilitzar els llots generats en els processos de producció de la indústria ceràmica.  
Així mateix, es preveu actualitzar la planta de producció actual i incloure 2 línies d'assecadors (3 i 4) i polidores. Aquestes modificacions no alteraran el procés productiu. També s'introduirà un grup electrogen (focus difús no sistemàtic).  
La indústria se situa en un polígon industrial dedicat exclusivament a la indústria ceràmica. Es troba urbanitzat i compta amb els serveis bàsics necessaris (evacuació d'aigües residuals, evacuació d'aigües pluvials, vials de circulació, energia elèctrica, xarxa de gas natural i distribució d'aigua potable).  
El procés de producció d'argila atomitzada es desenvolupa en les fases següents: recepció de matèries primeres en la nau graner, molta, dilució i mescla de les composicions per a obtindre la barbotina; atomització d'argila. El procés d'atomització consisteix a assecar la barbotina polvoritzada, mitjançant aire calent a contra corrent, i obtindre xicotets grans d'argila amb baix grau d'humitat. La barbotina que s'introdueix en els atomitzadors està constituïda per argila diluïda en aigua i llots i residus secs del procés de fabricació de productes ceràmics. L'argila atomitzada serà transportada per un pas aeri que travessarà el carrer Ferrocarril, fins a connectar amb la nau existent on s'utilitzarà per a la fabricació de productes ceràmics.  
El procés de cogeneració es realitzarà en les turbines de gas que s'instal·laran en la planta projectada. Aquestes turbines s'encarregaran de produir energia elèctrica per a alimentar tant la maquinària existent com la projectada i també produiran energia calorífica que s'aprofitarà per a l'assecatge de l'argila en els atomitzadors.  
En el procés productiu s'emprarà energia elèctrica (molins i cintes) i gas natural (atomitzadors i turbines). Una vegada executat el projecte, es preveu un consum anual de gas de 810.000 MW, tenint en compte que cadascuna de les turbines generarà energia elèctrica, una vegada finalitzades les 4 fases es tindrà un consum anual total d'electricitat de 694.237.118 kW.  
El subministrament d'aigua per a consum humà prové de la xarxa de proveïment d'aigües potables del polígon industrial (FACSA). La instal·lació progressiva dels 4 atomitzadors produirà un augment de les necessitats hídriques dels 80.000 m³/any fins als 1.080.000 m³/any (a raó de 250.000 m³/any per cada atomitzador). En la planta de producció ja autoritzada, el proveïment d'aigua es realitza des de la xarxa municipal del polígon a través de l'empresa FACSA. Segons l'informe de la Confederació Hidrogràfica del Xúquer, el 31.05.2021 s'emet una resolució d'autorització temporal en el si de l'expedient 2021C-CC-00782, en la qual s'autoritza l'Ajuntament de Moncofa a l'ús d'aigua superficial procedent de la dessaladora de Moncofa (Castelló), amb destinació a proveïment i ús industrial, amb un volum màxim anual d'1.400.000 m³/any, i són 1.250.000 m³/any per al subministrament de la indústria Cerámicas Tesany i altres.  
  
Tramitació administrativa  
En data 25 de novembre de 2021 el Servei de Prevenció i Control Integrat de la Contaminació (òrgan substantiu) va traslladar a aquest òrgan ambiental la sol·licitud d'avaluació d'impacte ambiental ordinària del projecte. Aquesta s'acompanya del projecte bàsic, l'informe no tècnic, l'estudi d'impacte ambiental, el certificat i l'informe de verificació documental, l'informe de compatibilitat urbanística, el certificat d'estanquitat de les basses, documentació complementària (en particular fitxes CAPCA, annex focus difusos i no sistemàtics) i el resultat de la informació pública (anunci publicat en el DOGV i diligència de fi de termini sense al·legacions).  
En data 22 de juliol de 2022, l'òrgan substantiu va traslladar a aquest òrgan ambiental la documentació complementària següent: annex aclaridor de la modificació substancial d'AAI, concessió municipal dels passos aeris, informe de la Confederació Hidrogràfica del Xúquer, comunicat de l'Ajuntament per augment de la demanda d'aigua i autorització d'aigua de la dessaladora.  
En data 2 de desembre de 2022, l'òrgan substantiu va traslladar a aquest òrgan ambiental sengles annexos aclaridors en relació a la sol·licitud de gestor de residus del promotor.  
D'acord amb la diligència, de data 15 de novembre de 2021, s'ha realitzat el tràmit d'informació pública de l'expedient en el portal web des del 23 de setembre al 5 de novembre de 2021, sense que s'hagen presentat al·legacions al projecte. Així mateix, s'adjunta de l'anunci de la informació pública de l'expedient realitzat en el DOGV núm. 9179 de data 22 de setembre de 2021.  
Simultàniament, es va formular consulta a les administracions públiques afectades. S'ha rebut una còpia dels informes recaptats següents:  
. Informe favorable condicionat de la Confederació Hidrogràfica del Xúquer de data 2 de febrer de 2022.  
. Notificació de la proposta de resolució de data 7 de juliol de 2022 de l'Ajuntament de Moncofa, en relació amb l'adjudicació de la concessió directa d'ús privatiu per a l'ocupació de la volada del carrer Ferrocarril de Moncofa (bé de domini públic).  
  
Consideracions ambientals  
El sector ceràmic té una àmplia implantació a la província de Castelló i un grau de coneixement i desenvolupament tecnològic tal, que les millors tècniques disponibles són àmpliament conegudes i aplicades.  
  
Moncofa es troba en la zona de qualitat de l'aire ES1005: Palància-Javalambre (àrea costanera). La instal·lació se situa en una parcel·la del polígon industrial del terme municipal de Moncofa, entre aquesta població i la de Xilxes. Una vegada consultat el visor cartogràfic s'observa que el polígon industrial es localitza entre l'AP-7 i la CN-340 des de la qual es té accés. La parcel·la se situa a menys de 400 metres a l'est del límit PORN de la serra d'Espadà. La indústria se situa en una zona amb vulnerabilitat mitjana i accessibilitat alta d'aqüífers. Disposa de certificat de compatibilitat urbanística, segons el qual l'activitat es desenvoluparà en sòl urbà industrial i és compatible amb la normativa i el planejament urbanístic municipal.  
L'ESIA presenta alternatives quant a la ubicació, inclosa l'alternativa zero o de no realització. Considera la possibilitat de situar l'activitat en l'alternativa triada, en una altra zona més industrialitzada de la província de Castelló, la d'ampliar altres plantes industrials de la mateixa empresa en altres municipis i l'opció de no executar el projecte. Justifica la ubicació de la planta en la zona projectada per disposar de sòl industrial, amb infraestructura suficient per a dur a terme l'activitat, ser una zona amb menys concentració industrial i, per tant, amb una menor sinergia d'impactes per trànsit pesant i per emissions atmosfèriques.  
  
L'ampliació de l'activitat augmentarà els focus d'emissió de partícules difuses que estan associats a les etapes d'emmagatzematge i manipulació de matèries primeres de la planta d'atomitzat. Per a evitar l'augment d'aquestes emissions, les operacions s'hauran de realitzar en naus tancades amb sistemes d'aspiració pneumàtica i depuració d'emissions. En el procés de cogeneració es generaran emissions atmosfèriques dels productes obtinguts per la combustió del gas natural, no es produirà emissió directa d'aquests gasos perquè són canalitzats per a aprofitar la calor en els atomitzadors. Així mateix, es realitzaran neteges periòdiques i s'instal·laran sistemes d'aspiració amb filtres de mànegues en les zones d'emmagatzematge d'argiles.  
La majoria de sorolls que produeix la indústria són deguts al funcionament de la maquinària, per tant, s'haurà de tindre un manteniment adequat d'aquesta. S'estima que els processos on es genera un nivell sonor major són la recepció i preparació de matèries primeres, les sitges són els punts de major influència acústica, i en el procés de premsatge. La construcció en la qual se situarà la totalitat de la maquinària serà una edificació aïllada.  
La planta objecte de la modificació substancial no generarà aigües residuals sanitàries, únicament es disposarà d'un lavabo de tipus químic. La totalitat de lavabos i vestidors es troben en la planta de producció, ja avaluada, la qual evacua les aigües fecals generades directament a la xarxa de sanejament municipal.  
Les aigües pluvials recollides en les cobertes de les naus són evacuades per canonada fins a la xarxa de sanejament municipal.  
Quant a les aigües residuals industrials en la nova planta s'executaran 3 basses de 500 m³, que faran de depòsit regulador dels atomitzadors, de manera que l'aigua de xarxa provinent de la xarxa general del polígon entrarà amb el cabal constant en aquestes basses i d'aquestes se subministrarà als atomitzadors. També se'ls aportarà mitjançant bombament l'aigua de rebuig de les esmaltadores de les línies de producció de la planta existent. Totes les basses seran impermeables, es realitzaran de formigó armat i estaran recobertes amb una capa de morter hidròfug i de pintura impermeabilitzant.  
En relació amb els residus, s'aplicaran les millors tècniques disponibles (MTD) amb la finalitat de minimitzar els residus, mitjançant el reciclatge, la reutilització o qualsevol altra destinada a obtindre matèries primeres secundàries. Tots els residus seran retirats per gestors autoritzats. Així mateix, l'empresa sol·licita la condició de gestor de residus amb la valorització R5 de llots i suspensions aquoses, per a la gestió de residus propis no perillosos, així com d'altres empreses del sector ceràmic.  
Els residus perillosos s'emmagatzemaran en les condicions de seguretat degudes, en contenidors adequats per a evitar fugues que puguen produir abocament al sòl, en la zona coberta, amb sistemes de contenció i recollida de fugues, segregats de manera que no reaccionen entre ells i amb sistemes de protecció contra incendis.  
La incorporació de turbines de cogeneració per a la producció d'energia elèctrica és considerada com una de les MTD dins del sector ceràmic. L'excedent de calor de les turbines s'aprofitarà per a subministrar energia calorífica als atomitzadors de manera que disminuïsca el consum de gas. Així mateix, s'habilitarà un segon pas aeri per a la recuperació de la calor, i s'aprofitarà la calor dels assecadors i forns en el procés d'atomitzat, la qual cosa suposarà un estalvi energètic. D'altra banda, es gestionaran els efluents líquids del procés de la mateixa instal·lació, i s'evitarà el transport d'aquests a altres instal·lacions. En cas de gestionar afluents de tercers, es reduirà el consum d'aigua en l'atomitzador.  
S'inclou un programa de vigilància ambiental a fi d'establir un sistema per a garantir el compliment de les mesures protectores i correctores contingudes en l'ESIA. Per a realitzar el control i seguiment, es comptarà amb la col·laboració d'empreses consultores i entitats col·laboradores en matèria de qualitat ambiental (EMCAS) per a realitzar els mesuraments i amb gestors autoritzats per al tractament correcte dels residus produïts. Es vigilarà el tractament correcte dels residus. S'afavorirà l'adopció de noves tecnologies i processos encaminats a reduir les emissions, minimitzar i/o valorar els residus i pretractar o depurar abocaments, especialment pel que fa a les millors tècniques disponibles que la llei establisca per al sector ceràmic.  
  
  
Consideracions jurídiques  
La normativa vigent en matèria d'avaluació ambiental està constituïda per la Llei 21/2013, de 9 de desembre d'avaluació ambiental (estatal) i la Llei 2/1989, de 3 de març, desenvolupada pel Decret 162/1990, de 15 d'octubre, modificat pel Decret 32/2006, de 10 de març (autonòmica).  
Les instal·lacions de cogeneració (producció d'energia termoelèctrica) estan subjectes a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb l'annex I (grup 6 apartat f del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
Les instal·lacions de valorització de llots estan sotmeses a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb l'annex I (grup 2 apartat f del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
  
L'expedient ha observat els tràmits establits en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc resolc,  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de modificació de l'autorització ambiental integrada d'una indústria de fabricació de paviments i revestiments ceràmics, promogut per Cerámicas Tesany, SL, al carrer Casablanca núm. 2, polígon industrial Casablanca, TM Moncofa (Castelló), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que consta en l'expedient i de conformitat amb les condicions següents:  
  
1. Respecte a la llista definitiva de residus admissibles, per a la gestió d'aquests en els atomitzadors, quedarà limitada per l'abast de l'autorització ambiental integrada, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. Haurà de realitzar el manteniment dels depòsits, de les basses i de les canaletes d'aigües industrials de manera que en quede assegurada la impermeabilitat i l'estanquitat al llarg del temps.  
3. En la línia o les línies d'aigua de l'activitat susceptibles de generar abocaments d'aigües residuals no haurà d'existir cap sistema d'alleujament capaç de generar abocament per qualsevol mitjà i periodicitat a domini públic hidràulic.  
4. Si després de les auditories acústiques es registraren nivells superiors als permesos, s'haurien de prendre mesures per a aconseguir els nivells legalment permesos.  
5. Resulten aplicables les condicions establides en les anteriors resolucions d'impacte ambiental en relació amb el funcionament i l'explotació de la planta.  
6. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents en els termes establits en l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a. Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no és objecte de recurs sense perjudici dels que, si escau, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 6 de febrer de 2023.- El director general de Qualitat i Educació Ambiental: Joan Piquer Huerga.»